उन देशों के बच्चों ने समझ लिया है कि माँ-बाप जीवन भर तो साथ नहीं रह सकते। पिता लोग पत्नियों से तलाक़ वगैरह लेते ही रहते हैं। पिता भी जानते हैं कि बच्चों का आर्थिक दायित्व उठाना, उनसे थोड़ा-बहुत लाड़-प्यार करना, उनकी ज़रूरतें समझना उनका हक़ भी है और कर्तव्य भी। यह अमेरिका है। यहाँ के भारतीय पुरुष भी एक से न पटने पर दूसरी और तीसरी पत्नी का जुगाड़ कर रहे हैं। फिर भी वे अच्छे पिता और नायक हैं। सुषम बेदी की ‘अवसान’3 के डॉक्टर दिवाकर ने तीन शादियाँ की हैं। पाँच बच्चे हैं। दो पत्नियों से संबंध विच्छेद के बावजूद दिवाकर अच्छा पिता है। वह बच्चों के स्कूल-कॉलेज की फ़ीस देता है। उनके जन्मदिनों पर उपहार भेजता है। उन्हें खाने पर रेस्तरां ले जाता है और बच्चे भी उसके जन्मदिन और क्रिसमस पर उसे कार्ड भेजते हैं।